Nafarroako Parlamentuko Mahaiak, 2018ko urriaren 29an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Mónica Domenech Linde andreak aurkezturiko mozioa, zeinaren bidez Nafarroako Gobernua premiatzen baita harrera espezializatuaren modalitate gisa har dezan urgentziazko harrera.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2018ko urriaren 29an

Lehendakaria: Ainhoa Aznárez Igarza

MOZIOAREN TESTUA

Mónica Doménech Linde andreak, Legebiltzarreko Erregelamenduan xedatuaren babesean, familia-harrerari buruzko honako mozio hau aurkezten du, Osoko Bilkuran eztabaidatu eta bozkatzeko:

2017an familietan harrera izan zuten adingabeak 227 izan ziren, haietako % 11 6 urtetik beheitikoak. Beste 154 adingabe egoitzetan hartu zituzten. Alegia, guztietatik % 40 egoitza-harreran geratu ziren.

Gainera, 38 ustekabe izan ziren urtean zehar: % 16 urgentziazko familietan hartuak eta % 84 12 urtetik behetiko adingabeendako BHZetan.

Nafarroan urgentziazko harrerako 5 familia besterik ez dago, balorazio psikosoziala eta babesgabetasunarena egin bitartean zaintzapeko adingabeak hartzeko.

Familia-harrera adingabeen eskubide bat da, aldi baterako babeseko lege-neurri bat, zeinak haur baten zaintza esleitzen dion familia bati. Familiak konpromisoa hartzen du, adingabea zaindu, artatu, elikatu eta hari prestakuntza integrala emateko, harrerak dirauen bitartean.

Uztailaren 28ko 26/2015 Legeak familia-harrera lehenesten du egoitzakoaren aurrean, erantzun berezia emateko 6 urtetik behetiko haurren garapenaren beharrari.

Erronka da familia gehiago egotea prest beraien etxeetan harrera emateko. Funtsezkotzat jotzen dugu familia-harrerako baliabideei hedapen handiagoa ematea.

Horregatik guztiagatik, honako erabaki proposamen hau aurkezten dugu:

1. Nafarroako Gobernua premiatzen da harrera espezializatuaren modalitate gisa har dezan urgentziazko harrera, eta ekonomikoki ordain dezan urgentziazko familiaren erabateko prestasuna.

2. Nafarroako Gobernua premiatzen da familietan har ditzan zaintzapean edo tutoretzapean dauden 8 urtetik beheitiko adingabeak, horien gaineko balorazio eta behaketa fasean.

3. Nafarroako Gobernua premiatzen da familia-harrerako kanpainak mantendu eta aldiro heda ditzan. Baliabide ekonomiko gehiago inbertitzea.

4. Nafarroako Gobernua premiatzen da Helduarora igarotzeko programa indartu dezan familia-harreran, egoitza-harreran egiten den bezala.

5. Nafarroako Gobernua premiatzen da egokitzapen programa bat egin dezan familia-harreratik adopziora igarotzen diren adingabeentzat.

6. Nafarroako Gobernua premiatzen da bisitetarako protokolo bat sor dezan familia-harreran dauden adingabeendako egoitza-harreran dituzten anai-arrebekin eta beren familia biologikoko gainerakoekin.

7. Nafarroako Gobernua premiatzen da Urgentziazko Protokolo bat susta dezan, Oinarrizko Osasun Laguntzan eta Gizarte Zerbitzuetan, bai eta zaintzapean eta tutoretzapean dauden adingabeen Hezkuntzan ere.

Iruñean, 2018ko urriaren 25ean

Foru parlamentaria: Mónica Doménech Linde